Mikko Kärnän mukaan vihreiden "käärepaperin alta paljastuu paljon asioita, joita suomalaiset eivät halua".

Hallituspuolueiden kansanedustajat arvostelevat vihreiden gallupsuosion jälkimainingeissa vihreitä kovin sanoin.

Mikko Kärnän (kesk) mukaan vihreiden ääripäät pitää savustaa ulos koloistaan.

Sinisen eduskuntaryhmän puheenjohtajan Simon Elon mukaan Suomen talous hukkuu

"

viheraaltoon

"

.

Sinisen eduskuntaryhmän puheenjohtajan Simon Elon mukaan Touko Aalto on sympaattinen mies, mutta vihreistä ei ole keskiluokan verokapinaksi.

- Siniset on väkevä vastavoima viheraallolle. Jos Suomi vihreisiin tarttuu, sen talous viheraaltoon hukkuu, sinisen eduskuntaryhmän puheenjohtaja Simon Elo sanailee tiedotteessaan.

Keskustan kansanedustaja Mikko Kärnä kirjoittaa tiedotteessaan, että hän haluaa " savustaa vihreiden ääripäät ulos koloistaan " .

Kärnän mukaan vihreiden " käärepaperin alta paljastuu paljon asioita, joita suomalaiset eivät halua, kuten yksityisautovastaisuus " .

- Emme vastusta yksityisautoilua maaseudulla, mutta kaupungin keskustoissa tulisi olla enemmän tilaa jalankulkijoille kuin autoilijoille. Jos helsinkiläisiltä kysyttäisiin, tulisiko Keskuskatu avata uudelleen autoilijoille, niin aika harva sitä kannattaisi, vihreiden konkari Osmo Soininvaara kommentoi.

Kärnä viittasi tiedotteessaan myös vihreän alkuvaiheen aktiiveihin kuuluneeseen Pentti Linkolaan, joka on vaikuttanut Kärnän mukaan vahvasti vihreiden ideologiaan.

Linkola kommentoi elämäkertansa julkistamispäivänä torstaina Helsingin Sanomille pakolaiskriisiä sanomalla, että " olisi luonnollista, että edes pieni ylijäämä hukkuisi Välimereen " .

- Linkolan ekofasismi on hyvin kaukana siitä ihmiskäsityksestä, mitä vihreät edustavat. Hänellä ei ole mitään pidikkeitä tällä alalla, Soininvaara torjuu Linkolan.

Ydinvoima herättää jännitteitä

Elo vaatii tiedotteessaan vihreitä hyväksymään ydinvoiman.

- Vihreät, hyväksykää ydinvoima ja muutama muukin asia kuten elinvoimainen teollisuus, niin voimme hyväksyä tulevaisuudessa yhteistyön, Elo ilmoittaa.

Vihreiden puoluesihteerin Lasse Miettisen mukaan vihreillä on " tosi vahva yhteinen käsitys siitä, että ydinvoima ei ole järkevä vaihtoehto " .

Puolueen sisällä ydinvoima herättää puoluesihteerin puheista huolimatta jännitteitä.

Vihreiden puheenjohtajuudesta kisaillut, Kuusamossa kasvanut Mika Flöjt syytti kesäkuussa (IL 5.6.) Soininvaaraa puolueen perusarvojen romuttamisesta, koska hän on vaatinut vihreitä neutraloimaan ydinvoimakantansa.

- Vaikka ydinvoimaan liittyy ongelmia, niin ilmastonmuutokseen liittyy vielä suurempia ongelmia. Sen ajattelutavan täytyy olla sallittu. Olen kirjoittanut, että voitimme kampanjan jo aikoja sitten, koska sellaisia rotiskoja, mitä 80-luvulla rakennettiin, ei voi enää rakentaa, Soininvaara sanoo.

- Olen Soininvaaran kanssa eri mieltä. Vuonna 2011 saimme muistutuksen äänestäjiltä, että emme olleet riittävän teräviä, kun hallituksessa käsiteltiin näitä asioita. Hyvää nostetta ei kannata lähteä pilaamaan näillä asioilla, Flöjt varoittaa.